Yolg‘iz keksalar va nogironlarga bepul beriladigan oziq-ovqat mahsulotlari turlari 15 taga yetdi

O‘zbekiston Prezidentining “Keksalarni e’zozlash yili” Davlat dasturi to‘g‘risidagi qarorining ijrosi doirasida 2015-yil 10-avgust kuni Vazirlar Mahkamasining “Keksalar va nogironlarni manzilli ijtimoiy himoya qilish va qo‘llab-quvvatlashni yanada kuchaytirish chora-tadbirlari to‘g‘risida”gi qarori qabul qilindi. Bu haqda Mehnat va aholini ijtimoiy muhofaza qilish vazirligi matbuot xizmati xabar qildi.

Hujjat ijtimoiy yordam oluvchi shaxslar toifalarini kengaytirishni, yangi xizmat va yordam turlarini belgilashni va ularni taqdim etishning yangi tartibini belgilaydi.
Natijada moddiy yordam oluvchi va ijtimoiy xizmatlardan foydalanuvchi yolg‘iz keksa va nogironlarning soni 5,5 mingdan 7 ming nafardan ortiqroqgacha oshadi. Bepul taqdim etiladigan oziq-ovqat mahsulotlari turlari 9 dan 15 gacha ko‘payadi, ularning qiymati esa deyarli ikki baravarga oshadi.